remissie van eenen dootslage voer willeken de walsche
kaerle etc. doen te weten eenen yegelyck tegenwoirdich ende toecomende
dat wy ontfangen hebben die oitmoedige supplicatie van willeken geheeten
de walsche scamele jonck geselle woenende bynnen onse stadt van bruessele
inhoudende hoe dat des sondaichs voer derthienesse lestleden hy suppliant ende
joos de walsche hebben sitten drincken inden bonten os bynnen dese
onser voirs. stadt van bruessele ende met hen diverse andere
persoenen als gielys de wolff weerdt aldair hennen blocxschoen
cornelis vanyssche ende meer andere ende nadyen zy al tsamen aldair
geseten hadden tot omtrent seven huren des avonts soe quamen oyck
aldair int selve gelach merten de smet ende oyck corts dair nae
claes van bellingen des voirs. mertens zwager welcke claes totten
voirs. merten zeyde laet ons gaen het is tyt thuyswaerts te gaene
dairop de voirs. merten antwoirde het is noch vroech genoech ende
begonsten die voirs. merten ende de suppliant te sprekene van calfsvellen
ende schaepsvellen te coopene tegen deen dandere zoo dat finalyck de
voirs. suppliant cocht tegen de voirs. merten zekere calfsvellen tstuck
voer twee stuyver een oert m$ alzoe hy hem die geloeft hadde seggende
ende zweerende de voirs. suppliant ghy zultse my leveren ende ick salze
u betalen dwelck hoirende de voirs. claes van bellingen zeyde totten
voirs. merten wat wildy vele commere schapen laet ons gaen thuyswaerts
het is goet sondach syne gesellen soudent van gheender weerden
houden oft gelycke woirden ende mits dyen zoe was dair
gevraight eenen verschen pot biers den welcken een man van buyten
geheeten jan molenberch ende de welcke van hueren gelage niet
en was van selven zonder heeten aenveerde ende dranck vuyten
selven pot wairom de voirs. suppliant hem zeere stoerde seggende totten
selven rabbaut wat hebdy onsen pot te aenveerdene ick zoude
u den pot op u bachuys worpen ende stiet hem met zynder hant op
zynen boesem dair op de voirs. molenberch antwoirde met grammen
moede * hy en is gheen rabbaut hy es mans genoech wat meyndy
dat wy noyt lieden gesien en hebben doen zeyde de suppliant totten
voirs. molenberch ghaetvuyt onsen gelage oft ick zal u dair vuyt
doen gaen dwelck die voirs. claes van bellingen hoirende zeyde
*totten suppliant wairom
stoet ghy my waerdy
daer buyten ghy en sout
my alzoe nyet stoeten
ende doen zeyde de
voirs. claes van bellingen
oic met sekere evele woerden
totten zelven suppliant wair
om stoet ghy hem
totten suppliant met fellen woirden hy en zal dair vuyt niet gaen
hy mach dair zitten zoe wel als ghy ende hy zal dair zitten in
spyte uwes alles danck wat meyndy dat wy noeyt lieden gesien en
hebben dan u ende doen track joos de walsche voirs. zyn mes vuyte
opten voirs. claes maer en heeft dairmede nyet gesmeten want
hy gehouden was byde ommestanders ende ter stont zoe voer de
voirs. claes aenden heert ende nam zeere haestelyck eenen yseren
grooten hael in zyn hant ende de suppliant was zoe zaen aenden
hael als hy ende nam oic eenen hael ende hebben alzoe malcanderen
gesmeten zoe dat de voirs. van bellingen twee oft drye slagen vanden
suppliant metten zelven hael creech op zyn hooft ende de voirs.
suppliant eenen oft twee op zynen arm oft hant ende zyn alzoe terstont
byden geselchap gescheyden geweest naden welcken zoe heeft
de voirs. van bellingen wel omtrent xiiii dagen tyts achter straten
gegaen droncken drinckende ende hem qualyck verwarende ende is
alzoe van levenden lyve ter doot gecomen dwelck den suppliant vuyt
gront zyns herten leet is overmits welcken dootslach hy suppliant
hem ysindert geabsenteert heeft vuyt deses onses voirs. lande van
brabant ende en zoude aldair nyet dorren wederkeeren ten waere dat
hem ierst hier op onse gracie ende genade verleent wordde
beduchtende rigeur van justicien alzoe hy suppliant zeeght ons daer
om zeere oitmoedelyck biddende waerom zoe eest dat wy
desen aengesien compassye ende medelyden hebbende metten voirs.
suppliant willende in desen gracie ende genade prefereren voer rigeure
van justicien genegen wesende ter beden vanden voirs. suppliant hebben
inden gevalle als boven vergeven geremitteert ende quytgescouwen
vergeven remitteren ende schelden quyte vuyt sunderlinger gracien
by desen onsen brieve tfeyt dootslach ende mesval voure geruert
eensamelyck met alle pene ende amende corporelle ende
criminele dair inne hy suppliant hem overmits ende vuyt
zaken van tgene des voirs. is ende dair aen cleven mach tegen
ons onse hoogheyt ende justicie ennichsins mach hebben
ontgaen ende hebben hem dyen aengaende gerestitueert ende gestelt
restitueren ende stellen by desen tot zynen goeden name ende fame alomme
bynnen onse voirs. lande van brabant ende anderen onsen landen ende
heerlicheden vuytgescheyden bynnen deser onser voirs. stadt van bruessele
ende vryheyt der selver ende tot zynen goeden nyet geconfisqueert
zynde gelyck ende in alder manieren als hy was voer de toecompst
vanden dootslage voirscreven imponerende hier op een eeuwich geswych
onsen procureur generael ende allen anderen onse richteren justicieren officieren
dieneren ende ondersaten des voirs. ons lants van brabant ende anderen onsen
landen ende heerlicheyden satisfactie nochtans gedaen zynde
der geinteresseerde pertie zoe verre die nyet gedaen en zy ende
enige daertoe diene civilyck alleenlyck behoudelyck dat de voirs.
suppliant ter causen vander voirs. mesdaet ons schuldich zal zyn
zekere amende civile te betaelene nae gelegentheyt vander
voirs. mesdaet ende faculteyt van zynen goeden ende dat hy oick
gehouden wert ter refunderene die redelycke costen van justicien
indien daer enige om gedaen zyn oft wordden ter arbitraigen ende
taxatien van onsen zeer lieven ende getrouwen den cancellier ende
anderen lieden vanden raide geoirdineert in onse voirs. lande van
brabant die wy daertoe committeren by deseen ontbieden dairom ende
bevelen den zelven onsen cancellier ende raidtslieden dat geroepen
die gene die dair om zullen behoiren geroepen te zyne zy procederen
ende doen procederen wel ende behoirlyck totten interinemente ende
verificatie van desen ende totter taxatien vander voirs.
amende civile ende costen van rechte dwelck gedaen ende
de voirs. amende civile ende costen van rechte betaelt
zynde in handen vanden gheenen die dat behoeren zal zy onsen
drossaet van brabant meyere van luevenen amman van bruessele
schoutetthen van antwerpen ende vanden bossche ende
voirts allen anderen onsen ende vasallen ende smaelre
heeren richteren justicieren officieren ende ondersaten
tegewoirdich ende toecommende huere stedehouderen ende elcken van
hen besundere zoo hem toebehoiren zal den voirs. suppliant van deser
onser tegewoirdiger gratien remissien ende quytscheldingen ende van
allen den inhouden van desen inder vuegen ende manieren boven verhaelt
tot eeuwigen dagen peyselyck vredelyck ende volcomelyck doen ende
laten genyeten ende gebruycken zonder hem te doene oft te
laten geschyeden nu oft naemaels ennich hinder stoot oft belet
ter contrarien in enniger manieren mair zoe verre zynen persoon
oft ennige van zynen onverbuerden goeden ter causen voirs. gevangen
gearresteert oft becommert waeren in enniger manieren zy ende
elck van hen de zelve ter stont ende zonder vertreck zetten
ende stellen oft doen zetten ende stellen tot volcommender
delivrantie want ons alzoe gelieft ende te dyen eynde
dat dit vast ende gestentich zy ende blyve tot eeuwigen
dagen zoe hebben wy onsen zegel hier aen doen hangen behoudelyck
ons in anderen zaken onsen rechte ende eenen yegelycken desyns
gegeven inder voirs. stadt van bruessele inde maent
van februario int jaer ons heeren duysent vyfhondert drye
ende twintich nae costueme van scriven ons hoifs van brabant
ende van onsen rycken te wetene vanden roomschen
germanien etc. tvyfste ende vanden spaenschen arragon
navarre etc. dachste aldus stont gescreven boven opte
plycke byden keyser in zynen rade ende geteckent
mayeuren ende noch visa